หม่อมหลวงณฐภา กิติยากร

หม่อมหลวงณฐภา กิติยากร (เกิด 8 เมษายน พ.ศ. 2509) ชื่อเล่น น้ำผึ้ง เป็นนักแสดง พิธีกร คอลัมนิสต์ และนักธุรกิจชาวไทย เป็นธิดาคนเล็กของหม่อมราชวงศ์อดุลกิติ์ กิติยากร กับท่านผู้หญิงพันธุ์สวลี กิติยากร (ราชสกุลเดิม ยุคล) เป็นพระขนิษฐาของพระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ และเป็นพระมาตุจฉาในสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา
หม่อมหลวงณฐภามีชื่อเสียงจากการชนะเลิศการประกวดร้องเพลงสยามกลการ นักร้องดีเด่นประเภทเพลงไทยสากล เมื่อ พ.ศ. 2527 เธอมีผลงานพิธีกรรายการ "เที่ยวละไม...ไทยแลนด์เวิลด์" และ "คนไทยหัวใจไม่ท้อ" เป็นอาทิ และมีผลงานการแสดงละครโทรทัศน์เรื่อง "สี่แผ่นดิน" (2546) รับบท แช่ม และ "ศรีอโยธยา" (2560) รับบท กรมหลวงอภัยนุชิต
ประวัติ.
หม่อมหลวงณฐภา กิติยากร มีนามเดิมว่า "สราลี" เป็นธิดาคนเล็กจากทั้งหมดสองคนของหม่อมราชวงศ์อดุลกิติ์ กิติยากร กับท่านผู้หญิงพันธุ์สวลี กิติยากร (พระนามเดิม หม่อมเจ้าพันธุ์สวลี ยุคล) มีพี่สาวคือพระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ และเป็นพระภาติกาในสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
หม่อมหลวงณฐภาสำเร็จการศึกษาจากโรงเรียนราชินี โรงเรียนจิตรลดา และระดับอุดมศึกษาจากคณะครุศาสตร์ จุฬาลงกรณ์มหาวิทยาลัย (สาขาวิชาดนตรีศึกษา) ระดับปริญญาโท รัฐประศาสนศาสตรมหาบัณฑิต สาขาวิชารัฐประศาสนศาสตร์ มหาวิทยาลัยรังสิต และระดับปริญญาเอก ศิลปศาสตรดุษฎีบัณฑิตกิตติมศักดิ์ (การท่องเที่ยว) มหาวิทยาลัยเทคโนโลยีราชมงคลสุวรรณภูมิ
วันที่ 30 กรกฎาคม พ.ศ. 2568 หม่อมหลวงณฐภาได้เปลื่ยนชื่อจาก "สราลี" เป็น "ณฐภา"
การทำงาน.
หม่อมหลวงณฐภามีชื่อเสียงจากการชนะเลิศการประกวดร้องเพลงสยามกลการ ประเภทนักร้องดีเด่นเพลงไทยสากล เมื่อ พ.ศ. 2527 เธอมีผลงานพิธีกรรายการ "เที่ยวละไม...ไทยแลนด์เวิลด์" และ "คนไทยหัวใจไม่ท้อ" เป็นอาทิ และมีผลงานการแสดงละครโทรทัศน์เรื่อง "สี่แผ่นดิน" (2546) รับบท แช่ม และ "ศรีอโยธยา" (2560) รับบท กรมหลวงอภัยนุชิต
ส่วนในงานพระราชพิธีพระบรมศพพระบาทสมเด็จพระมหาภูมิพลอดุลยเดชมหาราช บรมนาถบพิตร เธอได้ตามเสด็จพระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ ไปการพระราชพิธีบำเพ็ญพระราชกุศลต่าง ๆ ณ พระที่นั่งดุสิตมหาปราสาท ในพระบรมมหาราชวังกรุงเทพมหานคร
หลังพระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ เสด็จไปประทับรักษาพระอาการประชวร ณ โรงพยาบาลจุฬาลงกรณ์ สภากาชาดไทย โปรดเกล้าฯ ให้หม่อมหลวงณฐภา เป็นผู้แทนพระองค์ไปในพระกรณียกิจต่าง ๆ อยู่อย่างสม่ำเสมอ โดยหม่อมหลวงสราลีได้ตามเสด็จสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ไปทรงเยี่ยมราษฎรในพื้นที่ต่าง ๆ ที่ประสบภัยพิบัติในหลายพื้นที่อีกด้วย
ชีวิตส่วนตัว.
หม่อมหลวงณฐภาสมรสครั้งแรกกับธีรเดช จิราธิวัฒน์ บุตรชายคนโตของสุทธิเกียรติ จิราธิวัฒน์ กับแมรี แอน จิราธิวัฒน์ (มีชื่อไทยว่า มาลีรัตน์ จิราธิวัฒน์) ภรรยาชาวอังกฤษ เมื่อวันที่ 10 พฤศจิกายน พ.ศ. 2536 ทั้งคู่มีบุตรชายฝาแฝด คือ สุทธกิตติ์ ชื่อเล่น ปก และสิทธิกิตติ์ จิราธิวัฒน์ ชื่อเล่น ป้อง ต่อมาธีรเดช และหม่อมหลวงณฐภา ได้หย่าจากกัน โดยบุตรชายทั้งสองอยู่ภายใต้การดูแลของหม่อมหลวงณฐภา หลังจากนั้น ธีรเดชสมรสใหม่กับอำไพพรรณ อมรวิวัฒน์ บุตรสาวของพลตำรวจเอก สวัสดิ์ อมรวิวัฒน์ อดีตอธิบดีกรมตำรวจ เมื่อวันที่ 9 พฤศจิกายน พ.ศ. 2552
ใน พ.ศ. 2559 หม่อมหลวงณฐภาให้สัมภาษณ์ว่าใช้ชีวิตคู่ร่วมกับยุทธนา จินดากุล และบุตรทั้งสอง ภายในบ้านเทเวศร์
หม่อมหลวงณฐภาปลงผมออกบวชเนกขัมมจาริณีเมื่อวันที่ 3 พฤศจิกายน พ.ศ. 2561 เพื่อศึกษาธรรมของศาสนาพุทธเป็นระยะเวลาหนึ่งเดือน ที่วัดป่านาคำน้อย ตำบลบ้านก้อง อำเภอนายูง จังหวัดอุดรธานี
หม่อมหลวงณฐภาและวุฒิศักดิ์ รัตนสุวรรณ์ ที่ปรึกษาของภูมิธรรม เวชยชัย เข้ารับประทานน้ำพระพุทธมนต์แก่ชีวิตคู่เพื่อความเป็นสิริมงคลจากสมเด็จพระอริยวงศาคตญาณ (อัมพร อมฺพโร) เมื่อวันที่ 1 กันยายน พ.ศ. 2567 ณ วัดราชบพิธสถิตมหาสีมารามราชวรวิหาร กรุงเทพมหานคร